Lagasafn.  Íslensk lög 1.
október 2010.  Útgáfa 138b.  Prenta í tveimur
dálkum.

Lög um opinbera háskóla

2008 nr. 85 12. júní

Ferill
málsins á Alþingi.   Frumvarp til
laga.

Tóku gildi 20. júní 2008. Breytt með
l. 50/2010 (tóku
gildi 12. júní 2010).

I. kafli. Gildissvið
o.fl.
1. gr. Gildissvið.
Lög
þessi gilda um Háskóla Íslands og Háskólann á Akureyri sem reknir eru sem
opinberir háskólar og lúta yfirstjórn [mennta- og
menningarmálaráðherra].1) Opinber háskóli er í
lögum þessum nefndur háskóli.
[Ráðherra]1)
birtir auglýsingu um háskóla sem starfa samkvæmt lögum
þessum.
1)L. 50/2010, 1. gr.

2. gr. Sjálfstæð menntastofnun.

Háskóli er sjálfstæð menntastofnun sem heyrir undir [ráðherra],1) sbr. 2. og 3. gr. laga um háskóla. Hann hefur sjálfdæmi
um starfsemi sína að öðru leyti en kveðið er á um í lögum, reglum eða öðrum
fyrirmælum sem gilda um háskólastarf.
1)L. 50/2010, 2. gr.

3. gr. Hlutverk.

[Háskóli sinnir kennslu, rannsóknum, þekkingarleit og sköpun á sviði vísinda,
fræða, tækniþróunar eða lista. Hann miðlar fræðslu til almennings og veitir
þjóðfélaginu þjónustu í krafti þekkingar sinnar. Háskóla er enn fremur heimilt
að sinna endurmenntun þeirra sem lokið hafa háskólaprófi í þeim fræðum sem
stunduð eru innan hans.
Ráðherra er heimilt að fela einstökum háskólum
að sinna kennslu eða rannsóknum á ákveðnum afmörkuðum sviðum, ótímabundið eða
til ákveðins tíma.
Um hlutverk háskóla fer að öðru leyti eftir því sem mælt
er fyrir um í lögum nr.
63/2006, um háskóla.]1)
1)L. 50/2010, 3. gr.

II. kafli. Stjórnsýsla og
stjórnskipulag.
4. gr. Skipulagseiningar og
rekstrarform.
Skipulagseiningar háskóla eru:
a. skólar og deildir, sbr. IV. kafla laga
þessara,
b. háskólastofnanir sem heyra undir
háskólaráð samkvæmt ákvörðun þess,
c.
háskólastofnanir sem heyra undir skóla eða deildir samkvæmt ákvörðun
skólaráðs,
d. háskólastofnanir sem starfa á
grundvelli sérlaga.
Heimilt er í reglum,1)
er háskólaráð setur, að nota önnur heiti fyrir skóla og deildir, sbr. a-lið 1.
mgr., og að háskóli starfi á grundvelli annarra
skipulagseininga.
1)Rgl.
480/2010. Rgl. 482/2010. Rgl. 483/2010.

5. gr. Háskólaráð og stjórn háskóla.

Stjórn háskóla er falin háskólaráði og rektor. Háskólaráð markar heildarstefnu í
kennslu og rannsóknum og mótar skipulag háskóla. Háskólaráð fer með almennt
eftirlit með starfsemi háskólans í heild, einstakra skóla og háskólastofnana og
ber ábyrgð á því að háskóli starfi í samræmi við lög og
stjórnvaldsfyrirmæli.
Háskólaráð fer með úrskurðarvald í málefnum háskólans,
einstakra skóla og stofnana sem honum tengjast og heyra undir háskólaráð eða
skóla.
Háskólaráð ber ábyrgð á framkvæmd samstarfssamninga sem háskóli gerir
við fyrirtæki og aðrar stofnanir. Þá hefur háskólaráð yfirumsjón með
fyrirtækjum, sjóðum og almennum eignum háskóla.

Háskólaráð setur reglur og viðmið um ráðningu starfsfólks skóla og
háskólastofnana, sbr. b- og c-lið 1. mgr. 4. gr.

Háskólaráð getur framselt ákvörðunarvald sem rektor eða öðrum stjórnendum er
fengið í einstökum málum eða málaflokkum til annarra stjórnenda enda sé það gert
skriflega og tilkynnt sérstaklega.
Fái
háskólaráð til meðferðar málefni er varðar sérstaklega einn skóla skal ráðið
leita álits forseta hans áður en málefnið er leitt til lykta. Með sama hætti
skal háskólaráð leita álits forstöðumanns háskólastofnunar sem ekki heyrir undir
skóla.
6. gr. Fulltrúar í háskólaráði.

Rektor á sæti í háskólaráði og er hann jafnframt formaður ráðsins.
Í
háskólaráði háskóla með færri en 5.000 nemendur skulu auk rektors eiga sæti sex
fulltrúar, tilnefndir til tveggja ára í senn:
1. [Tveir fulltrúar háskólasamfélagsins tilnefndir af
háskólafundi.]1)
2. Einn fulltrúi tilnefndur af heildarsamtökum nemenda við
háskólann.
3. [Einn fulltrúi tilnefndur af
ráðherra.]1)
4. Tveir fulltrúar tilnefndir af þeim fulltrúum sem fyrir eru í
háskólaráði.
Í háskólaráði háskóla með fleiri en 5.000 nemendur skulu
auk rektors eiga sæti tíu fulltrúar, tilnefndir til tveggja ára í senn:

1. [Þrír]1)
fulltrúar háskólasamfélagsins tilnefndir af
háskólafundi.
2. Tveir fulltrúar tilnefndir
af heildarsamtökum nemenda við háskólann.
3.
[Tveir fulltrúar tilnefndir af ráðherra.]1)
4. [Þrír]1) fulltrúar tilnefndir af þeim fulltrúum sem fyrir eru í
háskólaráði.
Hverjum fulltrúa skv. 1., 2. og 3. tölul. 2. mgr. og 1.,
2. og 3. tölul. 3. mgr. skal tilnefndur varamaður.

[Tveir fulltrúar skv. 4. tölul. 2. mgr., þrír fulltrúar skv. 4. tölul. 3.
mgr.]1) og einn sameiginlegur varamaður fyrir þá
skulu tilnefndir sameiginlega af rektor og öðrum fulltrúum skv. 1., 2. og 3.
tölul. 2. mgr. og 1., 2. og 3. tölul. 3. mgr. þegar þeir hafa verið tilnefndir í
ráðið til næstu tveggja ára. Við tilnefningu fulltrúa skv. 3. og 4. tölul. 2.
mgr. og 3. og 4. tölul. 3. mgr. skal leitast við að tryggja sem víðtækasta
þekkingu og reynslu háskólanum til stuðnings og fulltrúarnir mega ekki vera
starfsmenn eða nemendur háskólans. Þegar þeir fulltrúar sem taldir eru í þessari
málsgrein hafa verið tilnefndir telst háskólaráð fullskipað.

Háskólaráð setur nánari reglur um val á fulltrúum háskólasamfélagsins og
nemenda. Leita skal umsagnar háskólafundar og heildarsamtaka nemenda háskóla
áður en slíkar reglur eru settar eða þeim
breytt.
1)L. 50/2010, 4. gr.,
sbr. einnig brbákv. I í s.l.
7. gr.
Fundir háskólaráðs.
Háskólaráð heldur fundi eftir þörfum. Æski þrír
fulltrúar í háskólaráði fundar er formanni skylt að boða til hans.

Háskólaráð er ekki ályktunarfært nema fimm atkvæðisbærir háskólaráðsmenn sæki
fund hið fæsta. Afl atkvæða ræður úrslitum mála. Ef atkvæði falla jöfn sker
atkvæði formanns úr.
Rektor boðar fundi háskólaráðs. Háskólaráð setur reglur
um undirbúning funda, fundarboð, fundarsköp, birtingu ákvarðana og annað er
lýtur að starfsháttum ráðsins og ekki er ákveðið í lögum þessum.
8.
gr. Háskólarektor.

[Ráðherra]1) skipar háskólarektor til fimm ára
samkvæmt tilnefningu háskólaráðs. Háskólaráð setur reglur um hvernig staðið
skuli að tilnefningu rektors. Getur háskólaráð ákveðið hvort tilnefning þess
fari fram að undangengnum kosningum eða auglýsingu embættisins.

Rektor er formaður háskólaráðs. Hann er yfirmaður stjórnsýslu háskólans og æðsti
fulltrúi hans gagnvart mönnum og stofnunum innan háskólans og utan hans. Hann
stýrir starfsemi háskólans og hefur frumkvæði að því að háskólaráð marki sér
heildarstefnu í málefnum háskólans. Rektor ber ábyrgð á og hefur eftirlit með
allri starfsemi háskólans, þ.m.t. ráðningar- og fjármálum einstakra skóla og
stofnana. Hann ber ábyrgð á gerð starfs- og rekstraráætlana og að þær séu
samþykktar af háskólaráði. Á milli funda háskólaráðs fer rektor með
ákvörðunarvald í öllum málum háskólans.

Rektor ræður forseta fyrir hvern skóla, sbr. 12. gr., og setur honum
erindisbréf. Háskólaráð getur heimilað að rektor ráði aðstoðarrektor, einn eða
fleiri.
Rektor ræður starfsfólk sameiginlegrar stjórnsýslu háskóla og setur
því erindisbréf eða starfslýsingar.
1)L. 50/2010, 5. gr.

III. kafli. Háskólafundur.
9. gr.
Háskólafundur.
Háskólafundur er samráðsvettvangur
háskólasamfélagsins þar sem fram fer umræða um þróun og eflingu háskólans.
Háskólafundur [mótar og setur fram]1)
sameiginlega vísinda- og menntastefnu háskólans að frumkvæði rektors. Háskólaráð
getur leitað umsagnar háskólafundar um hvaðeina sem varðar starfsemi háskóla,
einstakra skóla eða stofnana. Háskólaráð getur einnig falið háskólafundi
umfjöllun um fagleg málefni og akademíska stefnumörkun.

Háskólafundur er ályktunarbær um þau málefni sem fundurinn telur að varði hag
háskólasamfélagsins.
Ákvörðunum háskólaráðs, rektors, forseta skóla eða
forstöðumanna háskólastofnana verður ekki skotið til
háskólafundar.
1)L. 50/2010, 6. gr.

10. gr. Fulltrúar á háskólafundi.
Á
háskólafundi eiga sæti rektor, forsetar og formenn deilda. Þar sitja jafnframt
kennarar og sérfræðingar úr skólum og stofnunum háskóla, ásamt fulltrúum
stofnana sem starfa samkvæmt sérlögum eða tengjast háskólanum sérstaklega.
Fulltrúar skóla skulu kjörnir á skólafundi, sbr. 14. gr.
Á
háskólafundi eiga einnig sæti til tveggja ára í senn tveir fulltrúar samtaka
háskólakennara kjörnir í skriflegri kosningu úr hópi félagsmanna sem ekki gegna
störfum forseta og tveir fulltrúar starfsmanna við stjórnsýslu háskólans kjörnir
í skriflegri atkvæðagreiðslu. Auk þess á sæti á háskólafundi einn fulltrúi
nemenda á móti hverjum fimm fulltrúum annarra aðila innan háskólans, og skulu
þeir kjörnir í sérstökum kosningum til [tveggja ára]1) í senn.

Háskólaráð setur nánari reglur2) um fjölda
fulltrúa sem sæti eiga á háskólafundi og um val þeirra. Í reglum skal jafnframt
kveðið á um kosningu og setu fulltrúa annarra stofnana og samtaka á háskólafundi
en þeirra sem taldir eru í 1. mgr. og um atkvæðisrétt þeirra.

Rektor boðar háskólafund og stýrir honum eða felur öðrum stjórn hans.
Háskólafund skal halda að minnsta kosti einu sinni á hverju ári. Æski 2/3 hlutar fulltrúa á
háskólafundi fundar er rektor skylt að boða til
hans.
1)L. 50/2010, 7. gr.
2)Rgl.
984/2008.

IV. kafli. Skólar og
stofnanir.
11. gr. Skólar og stofnanir.

Skólar eru megineiningar háskóla og deildir grunneiningar. Háskólaráð ákvarðar
hlutverk, mörk og verkaskiptingu milli skóla og kveður á um skipan þeirra í
reglum. Hver skóli skiptist í deildir samkvæmt tillögu skólans sem lögð er fyrir
háskólaráð. Leita skal umsagnar háskólafundar áður en gerðar eru
grundvallarbreytingar á skólaskipaninni.

Innan skóla fer fram kennsla, rannsóknir og stjórnun. Skólar eru sjálfstæðir um
fagleg og rekstrarleg málefni innan þeirra marka sem ákvörðuð eru af
háskólaráði. Deildir bera faglega ábyrgð á háskólakennslu og rannsóknum.
Við
skóla og deildir er heimilt að starfrækja sérstakar háskólastofnanir, sbr. c-lið
1. mgr. 4. gr., og rannsóknastofur sem settar eru á stofn samkvæmt ákvörðun
skólaráðs og samkvæmt nánari reglum1) sem
háskólaráð setur.
1)Rgl.
844/2001, sbr. rgl.
895/2005 og rgl. 315/2009. Rgl. 502/2002, sbr. rgl. 1026/2003, rgl. 279/2006, rgl. 346/2008, rgl. 317/2009 og rgl. 785/2009. Rgl. 1055/2006, sbr. rgl. 345/2008 og rgl. 316/2009. Rgl. 370/2009. Rgl. 569/2009, sbr. rgl. 787/2009, rgl. 970/2009, rgl. 1024/2009, rgl. 152/2010 og rgl. 262/2010. Rgl. 570/2009. Rgl. 572/2009. Rgl. 1021/2009. Rgl. 1022/2009. Rgl. 1023/2009. Rgl. 542/2010. Rgl. 543/2010. Rgl. 544/2010. Rgl. 545/2010. Rgl. 546/2010. Rgl. 547/2010. Rgl. 548/2010. Rgl. 549/2010. Rgl. 550/2010. Rgl. 551/2010. Rgl. 554/2010.

12. gr. Forsetar skóla og deildarformenn.

Daglegri starfsemi skóla stýrir forseti. Rektor ræður forseta hvers skóla að
undangenginni auglýsingu. Heimilt er rektor að kalla starfsmann háskóla til þess
að vera forseti yfir skóla. Um tímalengd ráðningar fer samkvæmt reglum sem
háskólaráð setur. Rektor setur forsetum erindisbréf.
Í
umboði háskólaráðs og rektors á forseti frumkvæði að mótun stefnu fyrir skóla,
hefur eftirlit með starfi og stjórnsýslu hans og ræður til hans starfsfólk.
Forseti ber ábyrgð á fjármálum og almennum gæðakröfum skóla gagnvart rektor og
háskólaráði, sbr. 5. gr. Forseti velur deildarformenn til tveggja ára í senn
samkvæmt tilnefningu deildarfundar. Háskólaráð setur reglur um val
deildarformanna.
13. gr. Skólaráð.

Forseti og deildarformenn mynda skólaráð. Í skólaráði skal einnig sitja fulltrúi
nemenda, einn eða fleiri, sem valinn er af nemendum samkvæmt reglum sem
háskólaráð setur. Skólaráð fjallar um sameiginleg málefni skólans, þar á meðal
ákvarðanir deilda um námsframboð. [Háskólaráði er heimilt að ákveða að í
skólaráði sitji einnig fulltrúar tiltekinna kennslugreina sem saman mynda deild.
Enn fremur er háskólaráði heimilt að ákveða að í skólaráði sitji fulltrúi
opinberrar stofnunar sem er í mjög nánu samstarfi um kennslu og þjálfun
nemenda.]1)

Háskólaráð setur nánari reglur um starfsemi skóla, stjórn þeirra, skiptingu
skóla í deildir, hlutverk deildarformanna og skóla- og
deildarfundi.
1)L. 50/2010, 8. gr.

14. gr. Skólafundir.

Skólafundur, sem forseti stýrir í umboði rektors, er samráðsvettvangur þar sem
fram fer umræða um innri málefni skóla. Háskólaráð getur leitað umsagnar fundar
skóla um hvaðeina sem varðar starfsemi skólans og þeirra deilda sem starfræktar
eru við hann.
Skólafundur er ályktunarbær um þau málefni sem
fundurinn telur að varði hag skóla. Ályktanir fundar skóla skulu kynntar
háskólaráði, rektor, forstöðumönnum háskólastofnana og öðrum þeim er þær kunna
að varða.
Ákvörðunum háskólaráðs, rektors, forseta eða
forstöðumanns háskólastofnunar verður ekki skotið til skólafundar. Sama gildir
um húsfundi í háskólastofnun, sbr. b- og c-lið 1. mgr. 4. gr.

V.
kafli. Starfsfólk háskóla.
15. gr.
Starfsheiti.
Starfsheiti kennara við háskóla skulu vera prófessor,
dósent, lektor og aðjunkt. Háskólaráð getur sett nánari reglur um þessi og önnur
starfsheiti sem það ákveður að nota.

Háskólakennarar hafa með höndum og bera ábyrgð á kennslu sem fram fer til
viðurkenndrar prófgráðu.
Háskólakennarar og sérfræðingar hafa með
höndum sjálfstæðar vísindarannsóknir.

Forstöðumenn stofnana hafa með höndum háskólakennslu og sjálfstæðar rannsóknir
ef kveðið er á um það í reglum viðkomandi stofnunar.

Háskólaráð setur nánari reglur1) um starfsheiti
og starfsskyldur þeirra sem ráðnir eru í akademísk störf samkvæmt ákvæðum þessa
kafla, sem og um leyfi þeirra frá
störfum.
1)Rgl.
605/2006, sbr. 968/2009.
Rgl. 1096/2008, sbr. 541/2010.
Rgl. 971/2009. Rgl. 263/2010.

16. gr. Dómnefndir.

Háskóli skal setja á fót dómnefnd til þess að meta hæfi þeirra sem sækja um
akademísk störf eða fá boð um slíkt starf. Þeir sem hljóta akademískt starf við
háskóla eða háskólastofnun skulu hafa lokið meistaraprófi hið minnsta eða hafa
jafngilda þekkingu og reynslu að mati dómnefndar. Þeir skulu jafnframt hafa sýnt
þann árangur í starfi að þeir njóti viðurkenningar á viðkomandi
sérsviði.
Skóla eða stofnun er heimilt að gera kröfu um að
umsækjendur um akademískt starf hafi doktorspróf á viðkomandi sérsviði.
Um
skipan, störf og niðurstöður dómnefndar fer skv. 18. gr. laga um háskóla og
reglum sem háskólaráð setur að fenginni umsögn háskólafundar. Í þeim reglum skal
tryggt að umsóknir hljóti faglega og óvilhalla meðferð. Heimilt er að taka upp
fyrirkomulag fastra dómnefnda innan háskóla.
17. gr.
Veiting starfa.
[Rektor veitir ótímabundin akademísk störf við
háskóla og framgang akademískra starfsmanna. Forseti fræðasviðs veitir
tímabundin akademísk störf við skóla og stofnanir sem heyra undir skóla í umboði
rektors. Forstöðumaður veitir akademísk störf við stofnun sem heyrir undir
háskólaráð í umboði rektors. Veiting starfs skal ákveðin á grundvelli tillögu
sem gerð er samkvæmt nánari reglum1) settum af
háskólaráði en þær afmarka jafnframt umboð forseta og forstöðumanna. Þegar starf
hefur verið veitt skal gerður um það ráðningarsamningur.]2)
Akademískt starf, sem veitt er við háskóla,
skal áður hafa verið auglýst laust til umsóknar. Rektor háskóla, samkvæmt
tillögu skóla og með samþykki háskólaráðs, getur þó boðið vísindamanni að taka
við slíku starfi án þess að það sé auglýst laust til umsóknar. Háskóla er
jafnframt heimilt að víkja frá skyldu til auglýsinga þegar í hlut eiga störf sem
byggjast á sérstökum tímabundnum styrkjum, störf sem tengjast sérstökum
tímabundnum verkefnum, störf sem nemendur gegna við háskólann samhliða
rannsóknartengdu framhaldsnámi og störf við háskólann sem tengjast tilteknu
starfi utan hans á grundvelli samstarfssamnings.

Starf er ekki auglýst þegar um er að ræða framgang eða tilflutning milli
starfsheita samkvæmt reglum settum af háskólaráði.

Ráðningarsamningur um akademískt starf getur verið ótímabundinn eða tímabundinn
til allt að fimm ára. Þegar sérstaklega stendur á er heimilt að framlengja
tímabundna ráðningu um allt að tvö ár fram yfir fimm ára
markið.
1)Rgl.
263/2010. 2)L. 50/2010, 9. gr.

VI. kafli. Nemendur.
18. gr.
Innritun.
Rektor, og forsetar í umboði hans, bera ábyrgð á
innritun nemenda í háskóla.
Nemendur, sem hefja nám til fyrstu
háskólagráðu í háskóla, skulu hafa lokið stúdentsprófi eða öðru jafngildu prófi.
Háskóla er þó heimilt að innrita nemendur sem ekki hafa lokið stúdentsprófi eða
öðru jafngildu prófi ef þeir hafa öðlast reynslu eða ráða yfir þekkingu og færni
sem svarar til krafna skólans um undirbúning fyrir nám á háskólastigi.

Háskólaráð setur, að fenginni tillögu skóla eftir því sem við á, nánari
reglur1) um eftirfarandi atriði:

a. kröfur um undirbúning til viðbótar
stúdentsprófi í einstökum námsleiðum í grunnnámi,
b. inntökuskilyrði í einstakar námsleiðir í
framhaldsnámi,
c. inntöku- eða stöðupróf
sem viðhöfð eru á einstökum námsleiðum,
d.
mat á reynslu, þekkingu og færni nemenda sem ekki hafa lokið formlegu
undirbúningsnámi á framhaldsskólastigi.

Reglur um takmörkun á fjölda nemenda sem teknir eru inn á einstakar námsleiðir
skulu settar fyrir fram fyrir hvert háskólaár. Í slíkum reglum skal taka mið af
skilyrðum háskóla til þess að veita kennslu á viðkomandi námsleið. Í reglum
háskólaráðs er heimilt að takmarka fjölda nemenda inn á einstaka námsleiðir enda
séu þá ekki fyrir hendi skilyrði til inntöku allra
umsækjenda.
1)Rgl.
319/2009, sbr. rgl.
371/2009 og rgl. 463/2009. Rgl. 972/2009, sbr. rgl. 155/2010. Rgl. 154/2010.

19. gr. Réttindi og skyldur nemenda.

Háskólaráð setur, að fenginni umsögn heildarsamtaka nemenda innan háskólans,
reglur um réttindi og skyldur nemenda, þ.m.t. um málskotsrétt þeirra innan
háskólans.
Nemandi skal forðast að hafast nokkuð það að í námi
sínu eða í framkomu sinni innan og utan skólans sem er honum til vanvirðu eða
álitshnekkis eða varpað getur rýrð á nám hans eða skóla.

Gerist nemandi sekur um háttsemi skv. 2. mgr. eða sem er andstæð lögum þessum
eða reglum settum samkvæmt þeim skal forseti þess skóla þar sem hann er skráður
til náms taka mál hans til meðferðar. Að teknu tilliti til alvarleika brots
getur forseti veitt nemanda áminningu eða vikið honum úr skóla um tiltekinn tíma
eða að fullu. Áður en ákvörðun um brottrekstur er tekin skal gefa nemanda kost á
að tjá sig um málið. Nemanda er heimilt að skjóta ákvörðun forseta til
áfrýjunarnefndar samkvæmt lögum um háskóla. Málskot frestar framkvæmd ákvörðunar
forseta.
Rektor getur að hæfilegum tíma liðnum heimilað nemanda, sem vikið
hefur verið að fullu úr skóla, að skrá sig aftur til náms í háskólanum ef
aðstæður hafa breyst. Nemanda er heimilt að skjóta synjun rektors um skráningu
til áfrýjunarnefndar.

VII. kafli. Kennsla, prófhald og
prófgráður.
20. gr. Kennsla, kennsluhættir.

Háskólaráð setur reglur um lengd háskólaárs og skiptingu þess í kennslumissiri.
Fyrirlestrar, æfingar og námskeið í háskóladeildum eru fyrir skrásetta stúdenta
en kennara er heimilt að veita öðrum kost á að sækja slíka kennslu nema forseti
mæli öðruvísi fyrir.
Kennsla skal fara fram í námskeiðum sem metin eru í
einingum, sbr. lög um háskóla. Háskólaráð skal setja almennar reglur um mat
námskeiða til eininga.
Skólar skulu setja almennar reglur um kennslu
og kennsluhætti sem háskólaráð staðfestir.
21. gr.
Próf og prófhald.
Háskólaráð skal setja reglur um prófhald,
þ.m.t. viðurkenningu erlendra prófa, inntöku- og undirbúningspróf, einkunnir og
annað er að prófum lýtur. Hver háskóli ræður tilhögun prófa að svo miklu leyti
sem ekki eru sett bindandi ákvæði um það í reglum háskólaráðs.

Sameiginleg stjórnsýsla hvers [háskóla]1) annast
skipulag og framkvæmd prófa.
Nemandi á rétt á að fá útskýringar kennara á
mati skriflegrar úrlausnar sinnar ef hann æskir þess innan 15 daga frá birtingu
einkunnar. Vilji nemandi, sem ekki hefur staðist próf, þá eigi una mati
kennarans getur hann snúið sér til viðkomandi forseta. Skal þá prófdómari
skipaður í hverju tilviki. Einnig getur kennari eða meiri hluti nemenda, telji
þeir til þess sérstaka ástæðu, óskað skipunar prófdómara í einstöku
prófi.
Heimilt er í reglum háskólaráðs að kveða á um námsframvindu og
hámarkstímalengd í námi.
Deild er heimilt að meta nám sem nemandi hefur
stundað utan deildarinnar sem hluta af námi við deildina enda uppfylli námið
sambærilegar gæða- og námskröfur og gerðar eru á grundvelli laga þessara og laga
um háskóla.
1)L. 50/2010, 10. gr.

22. gr. Prófgráður.
Um
prófgráður sem háskóla er heimilt að veita fer samkvæmt lögum um háskóla, sbr.
þó 23. gr. laga þessara. Háskólaráði er heimilt að setja nánari reglur um
prófgráður á grundvelli þeirra.
23. gr.
Doktorsnafnbót.
Háskólar hafa rétt til að veita doktorsnafnbót
í heiðursskyni. Doktorsnafnbót í heiðursskyni verður ekki veitt nema samkvæmt
tillögu skólaráðs og með samþykki háskólaráðs.

Háskólar hafa rétt til að veita doktorsnafnbót með vörn sérstakrar
doktorsritgerðar og setur háskólaráð almennar reglur um vörn slíkra
doktorsritgerða.
[23. gr. a. Endurmenntun.

Háskóla er heimilt að bjóða upp á endurmenntun þeirra sem hafa lokið
háskólaprófi í þeim fræðum sem viðurkenning hans tekur til, sbr. 3. gr. laga um háskóla,
nr. 63/2006.
Með hugtakinu endurmenntun er í lögum þessum átt við
eftirfarandi:
a. námskeið fyrir
háskólamenntað fólk á fagsviði þess,
b.
viðbótarnám fyrir háskólamenntað fólk á þverfaglegum grunni sem miðar að
skilgreindum námslokum eða prófgráðu skv. 22. gr.]1)
1)L. 50/2010, 11. gr.,
sbr. einnig brbákv. II í s.l.

VIII. kafli.
Fjárhagsmálefni.
24. gr.
Fjármögnun.
Hver háskóli hefur sjálfstæða fjárveitingu á fjárlögum.
Ráðherra gerir tillögur um fjárframlög til hvers háskóla til að mæta útgjöldum
til kennslu, rannsókna og annarra verkefna.

Háskóla er heimilt að afla sér tekna til viðbótar við framlög skv. 1. mgr. með:

a. skrásetningargjöldum sem nemendur
greiða við skráningu í nám, allt að 45.000 kr. fyrir hvern nemanda á
ársgrundvelli; álögð gjöld samkvæmt þessum lið skulu eigi skila háskóla hærri
tekjum en sem nemur samanlögðum útgjöldum háskólans vegna nemendaskráningar og
þjónustu við nemendur sem ekki telst til kostnaðar við kennslu og
rannsóknastarfsemi,
b. gjöldum til að
standa undir útgáfu staðfestra vottorða, gerð, fyrirlögn og yfirferð stöðu-,
inntöku-, upptöku- og fjarprófa,
c. gjöldum
fyrir þjónustu sem telst utan þeirrar þjónustu sem háskóla er skylt að
veita,
d. gjöldum fyrir þjónustu sem
háskóli veitir og grundvölluð er á samningi við [mennta- og
menningarmálaráðuneyti],1) sbr. d-lið 2. mgr.
21. gr. laga um háskóla,
e. [gjöldum fyrir
endurmenntun skv. 23. gr. a],1)
[f. gjöldum fyrir
fræðslu fyrir almenning.]1)

Heimilt er að taka 15% hærra gjald af þeim sem fá leyfi til skrásetningar utan
auglýstra skráningartímabila, sbr. a-lið 2. mgr.

Háskólaráð setur nánari reglur um gjaldtöku og ráðstöfun gjalda samkvæmt þessari
grein. Í reglum háskólaráðs er heimilt að mæla fyrir um lækkun
skrásetningargjalds til tekjulítilla stúdenta er búa við örorku eða fötlun, sbr.
2. gr. laga nr.
59/1992, um málefni fatlaðra. Heimilt er að miða slíkar reglur við tekjumörk
og hvort lækkun sé í formi fastrar krónutölu eða hlutfalls af
skrásetningargjaldi. Í reglum háskólaráðs er jafnframt heimilt að verja hluta
skrásetningargjalds til félagssamtaka
stúdenta.
1)L. 50/2010, 12. gr.,
sbr. einnig brbákv. II í s.l.
25. gr.
Þjónustusamningar.
Háskólaráði er heimilt að semja við stúdenta,
samtök þeirra og félög, hollvinasamtök, einstaklinga, samtök þeirra og fyrirtæki
eða opinberar stofnanir um að taka að sér þjónustu fyrir hönd háskóla enda sé
farið að ákvæðum 30. gr. laga um fjárreiður ríkisins.

IX. kafli.
Ýmis ákvæði.
26. gr.
Önnur viðfangsefni og starfsemi.

Háskóla er heimilt, með samþykki [ráðherra],1)
að eiga aðild að hlutafélögum, sjálfseignarstofnunum eða félögum með takmarkaða
ábyrgð ef starfsemi þeirra samrýmist þeim markmiðum sem háskólanum eru sett og
aðild þjónar hagsmunum hans. Háskólaráð fer með eignarhlut háskólans í slíkum
fyrirtækjum en getur veitt skóla, stofnun eða öðrum aðila innan háskóla umboð
til að fara með hlutinn.
Háskóla er heimilt að stofna og starfrækja
sérstaka rannsóknar- og þróunarsjóði. Skal um þá sett skipulagsskrá sem
[ráðherra]1) og háskólaráð staðfesta.
Skipulagsskráin skal birt í B-deild Stjórnartíðinda.

Háskóla er heimilt að semja við aðrar stofnanir og fyrirtæki, sem tengjast
starfssviði skólans, um kennslu, rannsóknir og ráðningu kennara og annarra
starfsmanna.
1)L. 50/2010, 13. gr.

27. gr. Ársfundur.

Háskóli skal árlega halda opinn ársfund þar sem fjárhagur skólans og meginatriði
starfsáætlunar hans eru kynnt.
28. gr.
Birting reglna og kennsluskrár.

Reglur1) þær, sem háskólaráð setur samkvæmt
lögum þessum, skulu birtar í B-deild Stjórnartíðinda.
Hver
skóli semur og birtir eigin kennsluskrá. Árlega skal birt kennsluskrá fyrir
háskólann í heild.
1)Rgl.
387/2009 (fyrir Háskólann á Akureyri). Rgl. 389/2009. Rgl. 569/2009 (fyrir Háskóla
Íslands), sbr. rgl. 787/2009, rgl. 970/2009, rgl. 1024/2009 og rgl. 262/2010. Rgl. 610/2009. Rgl. 611/2009, sbr. rgl. 246/2010. Rgl. 864/2009. Rgl. 885/2009. Rgl. 481/2010. Rgl. 484/2010.

X. kafli. Gildistaka o.fl.
29. gr.
Gildistaka.
Lög þessi öðlast þegar gildi.

…

Ákvæði til bráðabirgða. Þrátt fyrir 1. gr. laga þessara
gilda þau um Kennaraháskóla Íslands til 1. júlí 2008, sbr. lög um sameiningu
Kennaraháskóla Íslands og Háskóla Íslands, nr. 37/2007.
Við
gildistöku laga þessara heldur starfsfólk Háskólans á Akureyri og Háskóla
Íslands, sem hefur verið skipað eða ráðið á grundvelli laga nr. 41/1999 og laga nr. 40/1999,
störfum sínum og starfsréttindum.

Skipan háskólaráðs samkvæmt lögum þessum skal lokið fyrir 1. október 2008. Við
slíka ráðstöfun fellur niður umboð háskólaráðs Háskóla Íslands og Háskólans á
Akureyri.
Ákvæði reglna, sem háskólaráð Kennaraháskóla
Íslands,1) Háskólans á Akureyri2) og Háskóla Íslands3)
hafa sett á grundvelli gildandi laga um viðkomandi háskóla, gilda með áorðnum
breytingum, að svo miklu leyti sem þau fara ekki gegn þessum lögum, þar til
háskólaráð hefur sett nýjar reglur samkvæmt ákvæðum þessara laga.
Við
gildistöku laga þessara skulu skólar við Háskóla Íslands vera félagsvísinda-,
laga- og viðskiptasvið, heilbrigðisvísindasvið, hugvísindasvið, verkfræði- og
raunvísindasvið og menntavísindasvið. Deildir við Háskólann á Akureyri eru
félagsvísinda- og lagadeild, heilbrigðisvísindadeild, kennaradeild og viðskipta-
og raunvísindadeild. Fyrir árslok 2008 skulu háskólar, sem lög þessi taka til,
laga sig að ákvæðum laga þessara um skóla, sbr. 2. mgr. 4. gr.
Lög nr. 57/1999, um
búnaðarfræðslu, skulu endurskoðuð fyrir árslok
2009.
1)Sjá nú rgl. 843/2001, sbr. rgl. 70/2003 2)Sjá nú rg.
292/1992, rg. 393/1996, rgl.
459/2000, rgl. 876/2003, sbr. rgl. 388/2009; rgl. 925/2004, rgl. 413/2006, rgl. 414/2006, rgl. 757/2006, sbr. rgl. 546/2009; rgl. 1157/2007, rgl. 1207/2007, sbr. rgl. 1358/2007; rgl. 1208/2007, rgl. 156/2008, rgl. 157/2008. 3)Sjá nú rgl.
296/2001, rgl. 720/2001, rgl. 828/2001, rgl. 829/2001, rgl. 978/2001, rgl. 19/2002, rgl. 498/2002, rgl. 664/2002, rgl. 838/2002, rgl. 952/2002, sbr. rgl. 253/2004, rgl. 600/2005, rgl. 892/2005, rgl. 1056/2006, rgl. 341/2007 og rgl. 343/2008; rgl. 156/2003, sbr. rgl. 850/2003; rgl. 164/2003, rgl. 315/2003, rgl. 385/2003, rgl. 517/2003, rgl. 1041/2003, sbr. rgl. 255/2004; rgl. 1042/2003, sbr. rgl. 277/2006 og rgl. 1057/2006; rgl. 1046/2003, rgl. 140/2004, rgl. 239/2004, sbr. rgl. 278/2006 og rgl. 452/2007; rgl. 240/2004, rgl. 257/2004, rgl. 259/2004, rgl. 260/2004, sbr. rgl. 891/2007; rgl. 398/2004, sbr. rgl. 909/2004; rgl. 951/2004, rgl. 134/2005, sbr. rgl. 1152/2005; rgl. 296/2005, rgl. 540/2005, rgl. 1236/2005, rgl. 280/2006, rgl. 478/2006, rgl. 594/2006, sbr. rgl. 339/2007; rgl. 595/2006, rgl. 797/2006, rgl. 798/2006, rgl. 340/2007, rgl. 343/2007, sbr. rgl. 487/2007 og rgl. 738/2007; rgl. 342/2007, sbr. rgl. 340/2008; rgl. 344/2007, rgl. 890/2007, rgl. 1298/2007, sbr. rgl. 341/2008.